Иван Пейчев
Ний ще се върнем под дъжда…

chitanka.info

Ний ще се върнем под дъжда

лъжлив,

под капките жестоко замърсени,

под капките, които просто мият

студените и мръсни небеса.

Това не е във никой случай

задължение.

Чистите дъждовни капки

идват

да ни припомнят

колко са нечисти

очите ни и устните

и нашите ръце

с които не докосваме

ни себе си,

нито ръцете си,

нито очите си,

отдавна ослепели.

Всъщност най-малко ний

докосваме очите си,

отдавна ослепели

не от дъжд

жестоко замърсен,

жестоко бавен дъжд.

Ний просто нямаме очи,

не се нуждаем от очи

доказващи една непостижима

близост

и далечност.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.